Video: SAUK-TV-joernaliste op kamera beroof‘n Skermskoot uit die video. TV-joernaliste en ŉ kameraspan van die SAUK is Dinsdagaand beroof kort voordat hulle ŉ regstreekse uitsending moes doen vanaf die Milpark-hospitaal in Johannesburg. Die voorval is op kamera vasgevang. Volgens die SAUK het Vuyo Mvoko gereed gemaak om ŉ regstreekse berig vir die 19:00 nuusbulletin op SABC3 te doen toe hy en twee ander TV-joernaliste en ŉ kameraspan deur vier gewapende mans beroof is. Mvoko het berig oor pres. Edgar Lungu van Zambië wat mediese toetse in die hospitaal sou ondergaan. Volgens die SAUK is Mvoko, Chriselda Lewis en Sophie Mokoena van hul selfone beroof. Die rowers het glo ook skootrekenaars en ander uitsaaitoerusting gesteel. Volgens Mvoko het een van die mans geskree “skiet hulle”. Die voorval is op kamera vasgelê en die beeldmateriaal is deur die SAUK op YouTube gelaai. Die voorval is by die polisie aangemeld.